**ZÁPIS k zasadnutiu klubov MG 6.12.2020**

**Vypracovala: Hana Kiková, 8.12.2020**

**Príhovor:**

Predsedníčka sekcie zhrnula aktivity sekcie MG v roku 2020, o ktorých informuje priebežne počas celého roka (sústredenia, preteky, testovania, nominácie, materiálne zabezpečenie, trénerky, rozhodkyne...). Aktivity sekcie budú zahnuté vo Výročnej správe SGF za rok 2020. Na kluby zaslala niekoľko dokumentov platných na rok 2021 a informovala o úpravách a zmenách. Termínová listina na rok 2021 pre MG je optimistická, budeme sa však riadiť aktuálnymi opatreniami a nariadeniami a preto žiada o toleranciu a pochopenie v prípade náhlych úprav a zmien. Kalendár medzinárodných súťaží je okrem Svetových pohárov, majstrovstiev Európy a majstrovstiev sveta prázdny. Cieľom sekcie MG je príprava juniorskej spoločnej skladby na ME 2021, príprava seniorskej spoločnej skladby a senioriek jednotlivkýň na MS 2021, a dlhodobá príprava ďalších spoločných skladieb a jednotlivkýň na ME 2022 a ME 2023. Využívať budeme služby zahraničných lektorov a choreografov. Sekcia vyvíja úsilie na získanie zahraničnej trénerky pre jednotlivkyne v kategórii senioriek a junioriek.

**1. KLASIFIKAČNÝ PORIADOK**

**

Schválené náčinia po zasadnutí klubov (diskusia: E. Brandnerová, I. Motolíková, A. Nesterova, V. Basarová)

* Ročník narodenia 2009: lopta, stuha, kužele alebo obruč, doplnková zostava B\* švihadlo
* Ročník narodenia 2010: obruč, lopta, kužele alebo stuha, doplnková zostava B\* švihadlo

Program C (diskusia p. Ružinská, L. Vašková, V. Basarová, M. Hollá, T. Sukhomlinová, S. Bajusová)

* 2021: kombinácia voľných a povinných zostáv
  + Alt. 1: Celoslovenský pohár: povinná zostava podľa videa, voľná zostava podľa existujúcich parametrov (rozdielne východzie známky)
  + Alt. 2: Celoslovenský pohár: povinná zostava podľa videa, voľná zostava podľa upravených parametrov k povinným zostavám (rovnaké východzie známky)
  + **Predsedníčka sekcie žiada o vyjadrenie k vyššie uvedeným alternatívam do piatka 11.12.2020 na kikova@sgf.sk**

Napriek tomu, že dokument prešiel kontrolou u všetkých členiek sekcie MG niekoľkokrát (aj u niekoľkých vyššie uvedených diskutujúcich) v Klasifikačnom poriadku sa vyskytli chyby a vznikla diskusia. Kiková opätovne žiada ľudí, ktorí majú možnosť vyjadriť svoj názor, aby tak spravili, keď sú oslovení a zapojili sa aktívne do tvorby a prípravy.

**2. SYSTÉM SÚŤAŽÍ**

**

Program C (diskusia p. Ružinská, L. Vašková, V. Basarová, M. Hollá, T. Sukhomlinová, S. Bajusová)

* 2021: oblastné kvalifikácie s 2 povinnými zostavami, Celoslovenský pohár s možnosťou jednej voľnej zostavy podľa predpísaných parametrov

Program B (diskusia I. Motolíková)

* 2020: v roku 2020 nebolo povinnosťou gymnastiek B\* pretekať na SPMG štvorboj. Gymnastky mali na výber (trojboj alebo trojboj s vystúpením 4. zostavy). Povinnosť vystúpiť so 4. zostavou (ktorej skóre sa nezapočítava do výsledkov) bola iba na MSR 2020.
* 2021: vzhľadom k opatreniam, ktoré zavreli telocvične mnohým klubom MG na Slovensku budú gymnastky programu B\* pretekať trojboj na všetkých domácich SGF pretekoch (SPMG 1, SPMG 2, MSR). Bez možnosti vystupovať so 4 zostavami.
* 2021: kontrolné preteky 4. náčinia sa budú organizovať iba v rámci sústredení RV

**Zhrnutie termínov:**

*Celá termínová listina bude zaslaná po VV 9.12.2020.*

SPMG1 13. - 14.2.2021

SPMG2 10. - 11.4.2021

M-SR B 1. - 2.5.2021

30.4. - 2.5.2021

ME 2021 9. - 13.6.2021, Varna (BUL)

M-SR A 25.9.2021

C program Oblastná kvalifikácia západ 5.6.2021 / východ 6.6.2021 / SPMGC 16.10.2021

M-SR skladby november 2021

MS 2021 27.10. - 31.10.2021, KITAKYUSHU (JPN)

**3. ZARAĎOVANIE GYMNASTIEK DO RD A RV – NOVÝ PROJEKT**

****

*L. Vašková, V. Basarová: Žiadala o oboznámenie s priebehom testovania do RV1 a RV2*

RV1 4-boj gymnastky zaradené do RV1 – potenciálne reprezentantky jednotlivkyne

RV2 testovanie - **POZOR ZMENA TERMÍNU NA 24.1.2021.** Testy všeobecnej pripravenosti + špecializácia (kombinácia prvkov obťažnosti tela a náčinia a tanečných pohybov) – iba zaradené gymnastky

Testovanie v auguste 2021 – otvorené testovanie, +2011

**4. MAJSTROVSTVÁ EURÓPY**

*P. Vilček, p. Kilianová: Požiadavka na vysvetlenie zrušenia účasti moderných gymnastiek na ME 2020.*

**

SGF počítala s účasťou reprezentačného družstva do poslednej chvíle. Dôkazom toho je nasledovné:

* vo februári 2020 bola odoslaná prihláška a zaplatený štartovný poplatok,
* od marca 2020 počas proti pandemických opatrení prebiehali online tréningy reprezentačného družstva,
* v lete 2020 bolo zorganizovaných 5 sústredení seniorskej spoločnej skladby, 4 sústredenia jednotlivkýň, 2 kontrolné preteky,
* od septembra 2020 bolo zabezpečených cca 50 dní sústredení (cca 350 tréningových hodín!) na prípravu spoločnej skladby na ME,
* v októbri 2020 boli pripravené kontrolné preteky k nominácii na ME 2020.

Tak, ako sme informovali v liste dňa 26.10.2020 SGF bola na základe nasledovných skutočností nútená zrušiť účasť na tomto vrcholovom podujatí:

* zavedenie núdzového stavu 2 dni pred plánovanými nominačnými pretekmi,
* zatvorenie športovísk na dobu neurčitú,
* zhoršujúca sa epidemiologická situácia doma aj na Ukrajine a neznáme karanténne podmienky,
* nesplnené kritéria výkonnosti reprezentačného družstva SR



Argument *„veď všetci vieme, kto je v juniorskom tíme najslabší“* je slabý a subjektívny. Sekcia MG ani SGF nebude na vrcholové podujatia nominovať gymnastky podľa sympatií a domnienok ale **podľa výkonnosti, výsledkov a plnenia programu reprezentanta.** Na základe dokumentu (Juniorky RD 2020 – viď príloha) nie je zrejmé, kto je ten „najslabší“.

*p. Vilček: Avizoval, že peniaze vynaložené na prípravu družstva na ME boli „hodené do koša“*

Nakoľko príprava reprezentačného družstva seniorskej spoločnej skladby na ME 2021 stále pokračuje SGF nepovažuje vynaložené prostriedky za vyhodené peniaze ale naopak za priblíženie sa modelu prípravy na vrcholové podujatie federácií, ktoré sa pripravujú kontinuálne niekoľko rokov dopredu. Spoločná skladba tak absolvuje 22 mesačnú prípravu na ME, vďaka tomu sme schopní zvyšovať obťažnosť zostáv a veríme tomu, že aj konkurovať a priniesť výsledky.

Predsedníčka sekcie H. Kiková a reprezentačná trénerka A. Dimová avizovali tiež, že účasť na ME nie je nácvikom zostáv ale vrcholovým podujatím pre gymnastky v najlepšej forme. Nikomu nevadí, že gymnastky nie sú „vysúťažené“, a teda psychicky ani fyzicky pripravené na podujatie takej úrovne, akými sú ME. **SGF, sekcii MG, trénerkám, gymnastkám aj rodičom je ľúto, že sa účasť na ME musela zrušiť, ale v danej situácii to bola jediná možnosť.** ME sa podobne ako Slovensko nezúčastnila väčšina európskych štátov, a podobne ako väčšina európskych štátov aj my pokračujeme v príprave na ďalší rok. Rozumieme, že každý spracováva informácie rozdielne, no ako športovci musíme ísť ďalej.

**5. TRÉNINGY V CENTRE GYMNASTICKÝCH ŠPORTOV V MALINOVE**

*P. Vilček: Prevádzkovaním ŠH v Malinove porušuje SGF zákon.*

SGF robí všetko preto, aby sme napriek pre šport likvidačným nariadeniam mohli využívať priestory CGŠ SGF v Malinove **pre športovcov SGF v modernej gymnastike a športovom aerobiku v príprave** na ME a iné vrcholové podujatia. Neustále **zlepšujeme tréningové podmienky a** **venujeme maximálnu pozornosť tomu,** aby sme dodržali všetky nariadenia a hygienické opatrenia! **Kritika iniciatívy SGF smerom k zabezpečeniu tréningov pre reprezentácie SR a pre kluby MG a ŠA je preto viac ako nepochopiteľná.**

**6. DISKUSIA O SGF SPOL. S R.O.**

*P. Vilček: Požiadavka na vysvetlenie vzťahu SGF o.z. a SGF spol. s r.o.*

Vytvorenie obchodnej spoločnosti podľa Zákona o športe bolo nevyhnutným krokom k možnosti prevádzkovania športovej haly v Malinove. Jediným spoločníkom SGF spol. s r.o. je SGF. K otázkam o činnosti SGF spol. s r.o. neváhajte kontaktovať prezidenta SGF na [novak@sgf.sk](mailto:novak@sgf.sk), ktorý vám iste rád podá všetky informácie.

**7. ZVEREJŇOVANIE ČERPANIA ŠTÁTNYCH FINANCIÍ**

*P. Vilček, Ivana Motolíková: Požiadavka na priebežné zverejňovanie použitia prostriedkov zo štátneho rozpočtu.*

Zákon o športe, piata časť, financovanie športu, §65 ods. 6

(6) Prijímateľ prostriedkov zo štátneho rozpočtu je povinný priebežne zverejňovať informácie o prijatí a spôsobe použitia prostriedkov zo štátneho rozpočtu najneskôr do 25. dňa kalendárneho mesiaca nasledujúceho po kalendárnom mesiaci, v ktorom boli prostriedky štátneho rozpočtu prijaté alebo použité, ak nevedie príjmy a výdavky prostriedkov zo štátneho rozpočtu na osobitnom bankovom účte.

Nakoľko SGF vedie príjmy a výdavky na osobitnom bankovom účte**,** tak nezverejňuje výdavky raz za mesiac ale **na dennej báze** prostredníctvom **transparentného účtu** <https://transparentneucty.sk/#/>

Stav tzv. prevádzkového účtu je každoročne zverejňovaný vo Výročnej správe SGF – viď www.sgf.sk v sekcii Dokumenty.

**8. TVORBA ROZPOČTU MG**

*p. Vilček: Informuje sa, kto sa podieľa na tvorbe rozpočtu MG*

Sekcia MG je organizačnou zložkou SGF a nefiguruje samostatne ako tomu bývalo za čias SZMG. Na tvorbe rozpočtu sekcie MG, ako aj ostatných sekcií, sa podieľajú predseda sekcie, prezident SGF a členovia **VV SGF.**



Prehľad rozpočtu MG v rokoch 2016-2020:

* 2016 85 000€ SZMG
* 2017 86 140€ SZMG/SGF
* 2018 117 300€ SGF
* 2019 170 570€ SGF
* **2020 247 665€ SGF**

Rámcové čerpanie rozpočtu MG v roku 2020:

Predsedníčka sekcie avizovala, že:

* Rozpočet MG 2021 je vo fáze prípravy, rámcový rozpočet bude prerokovaný členkami sekcie MG, nie zástupcom klubov MG – štruktúra.
* Nastavenie tréningov reprezentačného družstva spoločných skladieb je maximálne možnom rozsahu.
* Intenzita sústredení RD jednotlivkýň sa po nevôli rešpektovať harmonogram a tréningový plán reprezentačnej trénerky znížila.
* Výzvou na 2021 je zlepšovanie zdravotnej starostlivosti o športovcov (spolupráca lekár – fyzioterapeut – regenerácia)
* Vynaloženie zostatku rozpočtu MG bude prejednané na VV 9.12.2020 (čerpanie do 31.1.2021)

**9. REGISTER FYZICKÝCH OSÔB**

*p. Vilček: Zistil, že sú moderné gymnastky (neuviedol konkrétne mená) zaregistrované v sekcii GpV.*

Za zaraďovanie gymnastiek do systému Membery a za chyby v registrácii členov, z ktorého čerpá dáta Register fyzických osôb v športe **zodpovedá klub**. V prípade, ak klub zaregistroval športovcov do inej sekcie ako do sekcie MG, môže tieto osoby v januári 2021 bezplatne preregistrovať. V prípade trénerov, ktorí boli vyškolení na školení GpV, tak sú automaticky zaradení do sekcie GpV.

**10. ÚSPEŠNOSŤ A ANGAŽOVANOSŤ**

*L. Vašková: Informuje sa o vyhodnocovaní úspešnosti a angažovanosti klubov v roku 2020*

Kritériá k vyhodnoteniu úspešnosti a angažovanosti klubov budú prerokované na VV 9.12.2020. Pretože neboli súťaže ani iné aktivity bude VV SGF hľadať iné možnosti (kritériá) ako rozdeliť túto položku na kluby.

**11. FINANČNÁ POMOC KLUBOM**

*p. Vilček: Ako pomáha SGF klubom MG na Slovensku?*

Dotácie klubom SGF do 23 rokov:

* 2017 81 900
* 2018 110 850
* 2019 156 330
* **2020 188 566€**

Dotácie klubom SGF za úspešnosť a angažovanosť:

* 2017 4 000
* 2018 4 000
* 2019 20 000€
* **2020 20 000€**

Spolu 2020: **208 566€**

Pôvodná výška Príspevku z MŠVVaŠ SR pre SGF na rok 2020 = 1 257 109€

Navýšenie o výnosy z Tiposu v roku 2020 = 103 671€

Príspevok z MŠVVaŠ SR spolu = **1 360 780€**

Podľa Dodatku č. 1 k Zmluve č. 0061/2020/SŠ o poskytnutí príspevku uznanému športu v roku 2020 podľa Čl. 3, ktorý nahrádza Čl. 3 Zmluvy č 0061/2020/SŠ o poskytnutí príspevku uznanému športu v roku 2020 sa poskytnutý príspevok člení nasledovne:

* a) bežné transfery v sume 1 235 780€
* b) kapitálové transfery v sume 125 000€

**Športovým zväzom nie je pre rok 2020 uložená povinnosť rozdeliť rozdeliť 15% výšky Príspevku na Účel športu a mládeže medzi športové kluby pre aktívnych športovcov do 23 rokov. SGF napriek tomu rozdelila celú čiastku na kluby.**

**12. ÚLOHY**

Pohybové skladby – návrh nových Olympijských kruhov (Kiková do 11.12.2020)

Skúšky rozhodkýň – poslať vyhodnotenie (Kiková do 8.12.2020)

Testovanie 24.1.2021 – pripraviť podklady k testovaniu (Sukhomlinová do 20.12.2020)

**Predsedníčka sekcie žiada o vyjadrenie k C programu (bod 1) do piatka 11.12.2020 na kikova@sgf.sk.**

Žiaľ, napriek tomu, že sekcia MG disponuje 2. najvyšším rozpočtom spomedzi ostatných sekcií MG a neustále investuje do zlepšovania podmienok na prípravu (vybudovanie gymnastického centra, materiálne zabezpečenie telocvične, materiálne zabezpečenie členov RD, preplácanie takmer 100% nákladov členom RD – sústredenia, výjazdy, a pod.) nie je výkonnosť gymnastiek RD priamoúmerne sa zlepšujúca. Tento **fakt** ohrozuje rozpočet sekcie MG na ďalšie obdobie.

S pozdravom,

Hana Kiková